**AKTUÁLIS HÍREINK**

Május 12-én, szombaton **Gyermekbúcsú** lesz Máriapócson. A parókus távolléte miatt közös szervezés idén nincs, de jó szívvel biztatjuk a családokat a részvételre, amely valódi hit- és egyházélménnyel ajándékozhatja meg gyermekeinket.

Május 6-12. között az **Európai Kateketikai Kongresszus** résztvevőjeként a parókus Rómában tartózkodik. Május 6-án Dr. Soltész János atya helyettesíti. Hét közben nem lesz szertartás templomunkban. Halaszthatatlan lelkipásztori szolgálat kérése esetén (betegellátás, temetés) Szabó Tamás örökösföldi parókus áll a hívek rendelkezésére (tel.: 06306397879).

Május 20-án **Máriapócs**ra zarándoklunk a **betegek és gyógyítók búcsújá**ra. Részvételi díj: 1.300 Ft. Jelentkezés május 14-ig.

A **felnőtt katekézis** soron következő találkozási alkalma: május 23. **Záró összejövetel:** június 7.

**E havi ünnepeink:**

május 17. **Urunk mennybemenetele**

május 27-28. **Pünkösd** (a Pünkösd előtti nap ***Halottak Szombatja***)

Június 29 - július 6. **Centenáriumi Zarándoklat Rómába**; program meg-beszélés május 14-én 18.30-kor.

Július 23-28. **Balatoni Görögtűz és Családtábor**, Fonyódliget. *Érdeklődés, jelentkezés a parókián.*

**Görögkatolikus Gimnázium** indul Nyíregyházán 2012 szeptemberében. A részletekről a templomi plakátról, illetve a parókián tájékozódhatunk.

\* \* \*

**KÉTSZER EGY SZÁZALÉK**

Adózásunk során legyen magától értetődő, hogy adónk egy százalékát a Katolikus Egyháznak ajánljuk fel (Ebből arányosan részesül görögkatolikus egyházunk is.) **A Magyar Katolikus Egyház technikai száma:0011.** – Kérjük, a felajánlható második egy százalékot adjuk minél többen egyházközségünk alapítványának: **Kertvárosi Közösségi Életért Alapítvány – Adószám: 18803475-1-15.** – Köszönjük!

**\* \* \***

*Görögkatolikus Parókia, 4400 Nyíregyháza, Legyező u. 3.*

[*www.kertvarosigorogok.hu*](http://www.kertvarosigorogok.hu)

*Tel. 42/341-257;* ***30/415-50-92****; E-mail:* [*obbagyl@upcmail.hu*](mailto:obbagyl@upcmail.hu)

Felelős kiadó: Dr. Obbágy László parókus

A KERTVÁROSI GÖRÖGKATOLIKUS

 EGYHÁZKÖZSÉG ÉRTESÍTŐJE

**LEGYEZŐ**

2012. MÁJUS

**ANYÁK NAPJÁRA**

Régen történt, talán még a középkorban. Egy fiú rossz útra tért. Először csak a mindennapi cselekedeteiben vált megbízhatatlanná. Hanyag volt a rábízott feladatokban: a tanulást nem vette komolyan, de az imádságra sem fordított kellő gondot. Az egyik rossz vonzza a másikat, így helytelen cselekedetei egymást követték. Nem hallgatott szülei intelmeire, elhanyagolta a templomba járást, rossz fiúkkal kezdett barátkozni, bűncselekményekbe keveredett. Egyszer olyan haragra gerjedt, hogy agyonütött egy embert. A bíróság ítéletet hozott: „halálért halált!” – mondták ki a végső szót a szigorú bírák.

Abban az időben, abban a tartományban az volt a szokás, hogy amikor az elítéltet a vesztőhelyre vezették, megcsendítették a lélekharangot. Addig nem volt szabad az elítéltet fölakasztani, amíg a lélekharang meg nem csendült. A fiút már kikísérték a vesztőhelyre, s mindent előkészítettek a kivégzéshez; csak a lélekharang kondulását várták. Vártak egy jó ideig, mindhiába. „Valami nincs rendben, valami rendkívüli dolog történt” – vélekedtek az emberek. A főbíró elküldte a város elöljáróját a templomba, nézze meg, mi történt. Amikor odaért a haranglábhoz, látta, hogy a harangozó húzza a kötelet. Arról panaszkodott: hiába igyekszik, nem szólal meg a harang, nem tudja, mi történt. Az elöljáró szaladt a toronyba. Megdöbbent azon, amit látott: egy asszony – az elítélt fiú édesanyja – fogta, szorította a harangütőt. Minden mozdulatnál a keze csapódott az érchez. A keze már elroncsolódott, a vére csurgott lefelé. Már félig ájultan, de még mindig szorongatta a harangütőt, hiszen tudta: addig él a fia, amíg a harang meg nem szólal.

Az elöljáró sietett vissza a bírákhoz, jelentette a látottakat. Az önfeláldozó, határtalan anyai szeretet annyira meghatotta a bírákat, hogy megkegyelmeztek a halálraítéltnek. Az elvetemült fiú zokogva kérte édesanyja bocsánatát.

Ettől a perctől új életet kezdett.

**SZERETET-TÁR**

Lelkesen és lelkesítve közvetítjük **Püspök Atya levelé**nek tartalmát, hisz’ a **Szeretettár** ötletével egyházközségünk tagjától induló kezdeményezést tett magáévá a főpásztor, az egyházmegye. A **Szeretet-Tár** tulajdonképpen szeretet-raktár, konkrét helyszínnel (a Kállói úti körforgalomnál), de még inkább a szeretet reménybeli adományaival és ezek közvetítésének, továbbadásának személyességével, konkrét, egyénre szabott segítési módozataival. Tegyük magunkévá a gondolatot, **legyünk tevékenyek a szeretetben**!

\* \* \*

**HÁZASSÁGKÖTÉS**

Az Anyaszentegyház **házasság**ot hirdet:

**Hollik Csaba** görögkatolikus vallású vőlegény, Hollik Miklós és Kiss Katalin szülők fia eljegyezte magának házastársul **Sütő Nikolett** református vallású menyasszonyt, Sütő Sándor és Veres Éva szülők leányát. Esküvőjük **május 19-én** lesz templomunkban. Imáinkkal kísérjük készületüket!

\* \* \*

**HU-MOR-ZSÁK**

A tisztelendő úr – prédikációja végén – „házi feladatot” ad a híveknek:

– Kedves Testvéreim! Kérem, olvassák el otthon Szent Márk evangéliumának 17. fejezetét, mert jövő vasárnap erről fog szólni a szentbeszéd.

A következő vasárnap azzal kezdődik a prédikáció, hogy a pap megkérdezi:

– Nos, kedves testvéreim, ki olvasta el Márk evangéliumának 17. fejezetét?

Mindenki jelentkezik. A tisztelendő úr folytatja:

– Úgy látom, jól gondoltam ki a mai szentbeszédet. Szent Márk evangéliuma ugyanis csak 16 fejezetből áll. Így tehát a mai prédikáció a hazugságról fog szólni...

*(Zsolt 90,4. „Ezer év előtted annyi, mint a tegnapi nap... mint egy éjjeli őrállás...)*

– Uram, Istenem! Igaz, hogy előtted ezer év annyi, mint egy pillanat?

– Igaz, gyermekem.

– És az is igaz, hogy előtted egy millió font annyi, mint egy penny?

– Igaz, gyermekem.

– Kérlek, Uram, adj nekem egy pennyt.

– Várj egy pillanatot!

**AZ ÓSZÖVETSÉG A MŰVÉSZETBEN**

1. Magyar költő, egyik legismertebb műve Jónás próféta történetét dolgozza fel.

2. Krisztusi sorsú, nagyszerű költőnk, aki 33 évesen keresztelkedett meg. A *Töredék* c. versében Izajást, a *Nyolcadik eclogá*ban Náhum prófétát idézi.

3. Sok-sok bibliai témát feldolgozó keramikus művésznő; múzeuma Szentendrén található.

4. Híres német zeneszerző; legismertebb bibliai ihletésű műve *A teremtés* című oratóriuma.

5. Gyermekverseiről ismert költőnk; a Bibliából többek között József történetét dolgozta fel.

6. Mélyen vallásos magyar zeneszerző volt; egyik leghíresebb műve a *Psalmus Hungaricus*.

7. Tragikus halált halt, de őszinte Isten-keresésében követendő költőnk.

8. Főként drámáiról ismert írónk, aki a prófétákról írt egyfelvonásos színműveket.

9. Az *Egri csillagok* szerzője; a Bibliáról mint a Könyvek Könyvéről írt verset.

10. A „legbibliásabb” magyar költő; Isten Igéje mindennapi kenyere volt.

11. Híres orosz ikonfestő. Szentháromság-ikonját ószövetségi esemény (a mamrei találkozás) ihlette.

12. Huszadik századi magyar író; *Az égő csipkebokor* című műve Mózes életéről szól.

A vastag függőleges sorban:

Híres itáliai képzőművész; Ószövetséggel kapcsolatos szobrainak és festményeinek egész sorával ismerkedtünk meg a tanév során.

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  | 1 |  |  |  |  |  |  |  |  |  |  |  |  |  |  |  |  |  |
|  |  |  | 2 |  |  |  |  |  |  |  |  |  |  |  |  |  |  |  |  |  |
|  |  |  |  |  | 3 |  |  |  |  |  |  |  |  |  |  |  |  |  |  |  |
|  |  |  | 4 |  |  |  |  |  |  |  |  |  |  |  |  |  |  |  |  |  |
|  |  |  |  |  | 5 |  |  |  |  |  |  |  |  |  |  |  |  |  |  |  |
|  | 6 |  |  |  |  |  |  |  |  |  |  |  |  |  |  |  |  |  |  |  |
|  |  |  | 7 |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  | 8 |  |  |  |  |  |  |  |  |  |  |  |
|  | 9 |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  | 10 |  |  |  |  |  |  |  |  |  |  |  |  |  |  |
| 11 |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  | 12 |  |  |  |  |  |  |  |  |  |  |  |  |  |  |